Jozef Murgaš

**Jozef Murgaš** (* 17. február 1864, Tajov-Jabríková – † 11. máj 1929, Wilkes-Barre, Pensylvánia, USA) bol slovenský rímskokatolícky kňaz, maliar a vynálezca, priekopník bezdrôtovej telekomunikácie.

## Životopis
[náhľad|Rodný dom Jozefa Murgaša v [Tajove]]
náhľad|Jozef Murgaš: Veduta (1885, olejomaľba)
[náhľad|Pamätná tabuľa v [Chrenovec-Brusno|Chrenovci, kde pôsobil v rokoch 18951896]]

Jozef Murgaš sa narodil v Tajove. Bol synom Jána Murgaša a Zuzany Murgašovej (rod. Slamovej). Základnú školu absolvoval v rodnom Tajove, neskôr študoval na gymnáziu v Banskej Bystrici (18761880), ale zaujímalo ho predovšetkým maliarstvo. V r. 18801882 študoval v bratislavskom seminári a neskôr do roku 1884 v ostrihomskom. Roku 1888 bol vysvätený za rímskokatolíckeho kňaza. V 18891890 študoval maliarstvo v Budapešti, potom štyri roky na akadémii výtvarného umenia v Mníchove. Vo všetkých kostoloch, v ktorých ako kňaz pôsobil, namaľoval oltárny obraz.

Už na štúdiách v Ostrihome sa zaujímal o elektrotechniku. V roku 1896 odišiel do USA do novozaloženej baníckej obce Wilkes-Barre, kde žilo 300 slovenských rodín. Tu sa začal hlbšie zaujímať o elektrotechniku. 2. októbra 1903 podal Jozef Murgaš vo Washingtone svoju prvú prihlášku na uznanie patentu a 10. mája 1904 mu pridelil federálny patentový úrad vo Washingtone Murgašovi dva patenty. Prvý známy ako *Zariadenie na bezdrôtovú telegrafiu* a druhý ako *Spôsob prenášania správ bezdrôtovou telegrafiou*. V prvom patente bola vysielacia stanica vybavená anténou spojenou s menšou guľôčkou. Na prijímacej stanici bola anténa a telefónne slúchadlo. V druhom patente je originálny spôsob prenášania správ pomocou bezdrôtovej telegrafie, ktorý spočíva vo vysielaní a prijímaní nespojitých signálov s navzájom odlišnou frekvenciou. Na základe týchto dvoch patentov sa vo Philadelphii vytvorila na využívanie Murgašovho vynálezu účastinná spoločnosť Universal Aether Telegraph Co. Výsledkom jeho ďalšej práce boli ďalšie patenty o. i. vlnomer (1907), elektrický transformátor (1907), zariadenie na výrobu elektromagnetických vĺn (1908), bezdrôtová telegrafia (1909), detektor elektromagnetických vĺn (1909), prístroj na výrobu elektrických oscilácií (1911), navijak na udicu (1912), spôsob a zariadenie na výrobu elektrických oscilácií (1916).

S pomocou spoločnosti Universal Aether Telegraph Co. postavil Murgaš v roku 1905 skúšobnú prijímaciu a vysielaciu anténu so šesťdesiatmetrovými anténovými stožiarmi. Počas skúšky si Murgaš úspešne vymenil správy medzi Wilkes Barre a Scrantonom na vzdialenosť približne 30 km, vysielaná správa bola dokonca úspešne prijatá aj v 200 km vzdialenom Brooklyne prijímacou aparatúrou Murgašovho systému. Niektoré zdroje uvádzajú v súvislosti s ním popri úspechoch v oblasti rádiotelegrafie aj realizáciu bezdrôtového prenosu hovoreného slova (rádiotelefónia).

Bol známy aj ako zberateľ húb, minerálov a rastlín, mal unikátnu zbierku hmyzu (asi 9 000 exemplárov).

Počas prvej svetovej vojny sa angažoval pri vytvorení spoločného štátu Čechov a Slovákov v Česko-Slovensku. Pomocou svojich kontaktov pripravil pôdu pre rokovania na podporu vzniku Česko-Slovenska, ktoré malo vzniknúť na základe dohody z 30. mája 1918 v Pittsburghu. Murgaš bol jedným zo signatárov Pittsburskej dohody. Zorganizoval medzi americkými Slovákmi zbierku s výťažkom 1 milión dolárov na základný valutový fond ČSR.

Na Slovensko sa vrátil v roku 1920. Chcel sa tu usadiť natrvalo, vyučovať elektrotechniku na niektorej škole, čo mu ale úrady neumožnili, lebo na to údajne nemal kvalifikáciu, preto sa vrátil naspäť do USA. Zomrel 11. mája 1929 vo Wilkes Barre.

## Patenty
* 10. mája 1904: zariadenie na bezdrôtovú telegrafiu (759 825: „Wireless telegraph apparatus“)
* 1904: metódy komunikácie pomocou bezdrôtovej telegrafie (759 826: „Method of communicating intelligence by wireless telegraphy“)
* 1907: vlnomer (848 675: „Wave meter“), elektrický transformátor (848 676: „Electric transformer“)
* 1907: anténa pre bezdrôtovú telegrafiu (860 051: „Construction anntenae of wireless telegraphy“)
* 1908: spôsob prenášania správ bezdrôtovou telegrafiou (876 383: „Means of producing electromagnetic waves“)
* 1909: bezdrôtová telegrafia (917 103 a 915 993: „Wireless telegraphy“), detektor magnetických vĺn (917 104: „Magnetic wave detector“)
* 1909: magnetický detektor (930 780: „Magnetic detector“)
* 1911: prístroj na výrobu elektrických oscilácií (1 001 975: „Apparatus for producing electrical oscillations“)
* 1912: navijak na udicu (1 024 739: „Casting reel“)
* 1916: spôsob a zariadenie na výrobu elektrických oscilácií (1196 969: „Method of and apparatus for producing electric oscillations from alternating current“)
* 1926 „Improved invention 1 196 969 reg. In USA“ given in England in 1908

## V kultúre
V roku 1989 bol nakrútený životopisný dvojdielny televízny film o živote J. Murgaša s názvom *[[Reverend (film)|Reverend]]* v réžii Miloša Pietora, v hlavnej úlohe Milan Kňažko.

Podľa príbehu Jozefa Murgaša vzniklo v roku 2008 divadelné predstavenie *Niekto to rád slovenské*, v podaní Radošinskeho naivného divadla.

## Pamiatky
V Tajove, v dome, kde sa Murgaš narodil, je pamätná izba a na miestnom cintoríne je symbolický hrob s pohrebným monumentom Murgaša. Jozef Šebo, zakladateľ pamätnej izby a pamätníka, sa o ne staral veľmi dôkladne. Pamätná izba obsahuje originály fotiek a obrázkov, niektoré jeho maľby, taktiež unikátne kúsky z jeho zbierky motýľov, modely jeho patentov bezdrôtovej telegrafie a taktiež rôzne dokumenty. Rovnako tam možno vidieť minimodel Murgašovej originálnej antény postavenej spoločnosťou Universal Aether Telegraph Co. vo Wilkes-Barre v roku 1905.

Ďalšie objekty a pamiatky:
* Pamätná izba v budove bývalej školy v Tajove,
* Maľby v Pamätnej izbe v Tajove a v kostoloch v Lopeji a v Banskej Bystrici,
* Pamätník Jozefa Murgaša v Bratislave – budova Slovak Telekom na Jarošovej ulici,
* Ulica Jozefa Murgaša v Podbrezovej-Lopeji,
* Pamätník Jozefa Murgaša (Joseph Murgas Monument) vo Wilkes-Barre, Pensylvánia, USA,
* Maľby v kostole vo Wilkes-Barre, Pensylvánia, USA,
* Murgas Amateur Radio Club vo Wilkes-Barre, Pensylvánia, USA, pomenované po Murgašovi v roku 1975,
* Model Murgašovej vysielacej stanice vo Wilkes-Barre, Pensylvánia, USA,
* Zbierka motýľov (9000 kusov) z celého sveta,
* Obchodná loď triedy Liberty pomenovaná po Jozefovi Murgašovi SS  vyrobená v Georgii v roku 1944,
* Stredná priemyselná škola Jozefa Murgaša v Banskej Bystrici,
* Poštová známka s podobizňou Jozefa Murgaša vydaná Ministerstvom dopravy, pôšt a telekomunikácií Slovenskej republiky v roku 1994 (náklad 400 000 kusov) pri príležitosti 130. výročia narodenia (1864) Jozefa Murgaša,
* Životopisný román od M. Valehrachovej *Technik v reverende* (1970)
* Kópie patentov v Národnom technickom múzeu v Prahe,

Na počesť Jozefa Murgaša a na podporu rozvoja telekomunikácií na Slovensku je každoročne udeľovaná Cena Jozefa Murgaša prostredníctvom Slovenskej elektrotechnickej spoločnosti a Ministerstva dopravy a výstavby Slovenskej republiky pre:
* publikácie originálnych teoretických príspevkov podporujúcich rozvoj telekomunikácií na Slovensku,
* využívanie originálnych alebo cudzích teoretických príspevkov pre rozvoj telekomunikácií a telekomunikačného priemyslu na Slovensku.

## Referencie

## Literatúra
* 
* 
* 
* 
* 
* 
* 

## Iné projekty

## Externé odkazy
* Záznam o narodení a krste v matrike
* 
* 

Kategória:Osobnosti z Tajova
Kategória:Slovenskí maliari
Kategória:Slovenskí elektrotechnici
Kategória:Slovenskí vynálezcovia
Kategória:Slovenskí entomológovia
Kategória:Slovenskí rímskokatolícki kňazi
Kategória:Osobnosti USA slovenského pôvodu
Kategória:Osobnosti na slovenských poštových známkach
Kategória:Signatári Pittsburskej dohody